Tidligere Molde-helt kan vende «hjem» - Eurosport
Tidligere Molde-helt kan vende «hjem»
Mame Biram Diouf (34) kan bli Molde-spiller til sommeren. Det bekrefter senegaleserens bror og agent til Romsdals Budstikke.
Mame Biram Diouf etter å ha misset en sjanse under cupfinalen i 2009.
Publisert 08/04/2022 klokken 19:57 GMT
Se Strømsgodset-Molde på søndag kl. 18.00 på discovery+
– Hvis han får et tilbud, er det definitivt ikke umulig. Han er fri til sommeren, da vil han bestemme hva han skal gjøre videre. Det ville vært spesielt om han kom «hjem» igjen til Molde. Du skal aldri si aldri. Det er mulig.
Det sier lillebror og tidligere Molde-spiller Mame Mbar Diouf til Rbnett.
Kontakt mellom klubb og spiller
Mame Mbar var selv å se i MFK-drakten tilbake i 2009, men nå for tiden representerer han blant annet sin storebror Mame Biram, som spiller i tyrkiske Hatayspor.
Kontrakten med den tyrkiske klubben utløper til sommeren, og nå utelukker ikke lillebror Mame at superspissen, som ble nummer to på toppscorerlista i den tyrkiske ligaen i fjor, kan gjøre en retur til norsk fotball.
Både agent og klubb skal i følge avisen ha vært i dialog om en mulig avtale til sommeren.
– Nå vil han avslutte karrieren i Tyrkia med gode tall i sin siste sesong. Så er kontrakten ferdig, og vi får se hva som skjer. Han er åpen for alt som kommer, både fra Molde og fra andre klubber, fortsetter Mame.
Den 34 år gamle spissen scoret 16 mål for de blåkledde tilbake i 2009, før han ble solgt til Manchester United. Deretter spilte han for blant annet Blackburn, Hannover og Stoke.